ມີອົບພະຍົບ ເພີ່ມຂຶ້ນ ໃນທົ່ວໂລກ ໃນຮອບສິບປີ ຜ່ານມາ
ສະຫະປະຊາຊາດກ່າວວ່າ ມີພວກອົບພະຍົບຫຼົບໄພຫຼາຍຂຶ້ນ ຢູ່ໃນທົ່ວໂລກ ໃນຮອບທົດສະວັດຜ່ານມາ
ອົງການສະຫະປະຊາຊາດເຕືອນວ່າ ຈຳນວນຂອງພວກອົບພະຍົບຫຼົບໄພຢູ່ໃນທົ່ວໂລກໄດ້ ເພີ່ມຂຶ້ນຢ່າງຫຼວງຫຼາຍໃນຮອບທົດສະວັດຜ່ານມາຂະນະທີ່ບັນຫາຂັດແຍ້ງ ໄພພິບັດທຳມະ ຊາດ ແລະການປ່ຽນແປງຂອງດິນຟ້າອາກາດ ໄດ້ບີບ ບັງຄັບໃຫ້ຜູ້ຄົນຕ້ອງຫຼົບໜີໄປຈາກ ເຮືອນຊານບ້ານຊ່ອງຂອງພວກເຂົາເຈົ້າ ທ່ານ Antonio Guterres ຂ້າຫຼວງໃຫຍ່ໃນດ້ານອົບພະຍົບຂອງສະຫະປະຊາຊາດ ກ່າວ ທີ່ສຳນັກງານໃຫຍ່ອົງການສະຫະປະຊາຊາດ ຢູ່ນະຄອນນິວຢອກໃນວັນພະຫັດວານນີ້ວ່າ ໂລກໄດ້ສ້າງບັນຫາ ໃຫ້ມີການອົບພະຍົບຫຼົບໄພ ໄວກວ່າການຊອກຫາທາງແກ້ໄຂຕໍ່ບັນ ຫາເຫຼົ່ານີ້ ທ່ານ Guterres ກ່າວຕື່ມວ່າທ່ານມອງເຫັນວ່າໂລກຂອງເຮົາມີຄວາມສາມາດ ໜ້ອຍລົງນັບມື້ ໃນການຊອກຫາຊ່ອງທາງປ້ອງກັນ ແລະ ແກ້ໄຂບັນຫາຂັດແຍ້ງທາງການ ເມືອງ ລາຍງານສະບັບນຶ່ງຂອງອົງການຂ້າຫຼວງໃຫຍ່ອົບພະຍົບສະຫະປະຊາຊາດທີ່ພິມເຜີຍແຜ່ ໃນວັນພະຫັດວານນີ້ເວົ້າວ່າ ມີ 43 ລ້ານຄົນຢູ່ໃນທົ່ວໂລກໄດ້ຖືກບັງຄັບ ໃຫ້ຫຼົບໜີອອກ ຈາກເຮືອນຊານບ້ານຊ່ອງຂອງພວກເຂົາເຈົ້າຍ້ອນເຫດຜົນຫຼາຍໆຢ່າງຮວມທັງການເຕີບ ໃຫຍ່ຂະຫຍາຍໂຕຂອງປະຊາກອນ ການຂາດແຄນອາຫານ ແລະນໍ້າດື່ມນໍ້າໃຊ້ ຕະຫຼອດ ທັງການແຂ່ງຂັນ ເພື່ອຍາດແຍ່ງເອົາຊັບພະຍາກອນຕ່າງໆ ລາຍງານແຈ້ງໃຫ້ຊາບຕື່ມວ່າ 80% ຂອງພວກອົບພະຍົບຫຼົບໄພເຫຼົ່ານີ້ແມ່ນອາໄສຢູ່ໃນປະເທດທີ່ກຳລັງພັດທະນາ ນອກນັ້ນແລ້ວ ລາຍງານຂອງອົງການຂ້າຫຼວງໃຫຍ່ໃນດ້ານອົບພະຍົບຂອງສະຫະປະ ຊາຊາດຍັງເວົ້າວ່າ ໃນແຕ່ລະປີ ໄພພິບັດທຳມະຊາດຕ່າງໆໄດ້ເຮັດໃຫ້ປະຊາຊົນຫຼົບໜີ ໄປຈາກບ່ອນຢູ່ຂອງພວກເຂົາເຈົ້າຫຼາຍກວ່າບັນຫາຂັດແຍ້ງ ລາຍງານຂອງອົງການຂ້າ ຫຼວງໃຫຍ່ໃນດ້ານອົບພະຍົບສະຫະປະຊາຊາດໄດ້ເຕືອນກ່ຽວກັບຊ່ອງຫວ່າງໃນການ ໃຫ້ຄວາມຄຸ້ມຄອງຂອງນາໆຊາດຕໍ່ປະຊາຊົນທີ່ຫຼົບໜີໄປຈາກປະເທດຕ່າງໆຍ້ອນການ ປ່ຽນແປງຂອງດິນຟ້າອາກາດ ໂດຍເວົ້າວ່າ ບໍ່ໄດ້ມີການພິຈາລະນາວ່າພວກເຂົາເຈົ້າເປັນ ອົບພະຍົບ ພາຍໃຕ້ກົດ ໝາຍລະຫວ່າງປະເທດ